Jordskjelvet i Haiti 2021

Jordskjelvet i Haiti 2021 inntraff 14. august 2021 klokken 8.29 lokal tid i den vestlige delen av Haiti, 150 km fra hovedstaden Port-au-Prince. Skjelvet var fra 10 km dybde (hyposentrum) med en momentmagnitude på 7,2.

Tre dager etter skjelvet ble det bekreftet 1941 døde og antatt godt over 5700 skadede.

Pr. 16. august 2021 var dette det jordskjelv som på 25 år hadde krevet nest flest dødsofre i Latinamerika. Det ble kun overgått av jordskjelvet i Haiti i januar 2010, som kostet 316.000 mennesker livet; det skjelvet fant sted tettere på det tettbefolkede hovedstadsområdet (Port-au-Prince) en skjelvet i 2021. Begge skjelv fant sted langs den samme forkastningen, som løper om lag langs 18 grader nord gjennom landet.

Den 17. august ble jordskjelvsområdet dessuten truffet av en sterk syklon. 

Øya Hispaniola, som deles mellom statene Haiti og Den dominikanske republikk, er seismisk aktiv og har en lang historie med kraftige jordskjelv. Skjelvet i Haiti i  2010 var det til da kraftigste i det som nå er Haiti på over 200 år. Det var på 7,0 på momentmagnitudeskalaen, noe som således jordskjelvet i Haiti i 2021 overtraff.

Sykehus ble overveldet av tilstrømningen av skadede.

Departementene Sud, Grand'Anse og Nippes ble særlig hardt rammet, med byene Jérémie og Anse-à-Veau. Forbindelsen med Petit-Trou-de-Nippes ble avbrutt av ødelagte telefonlinjer. Veier ble skadet og hovedveien mellom Les Cayes og Jérémie ble ufremkommelig på grunn av et ras. I hovedstaden Port-au-Prince var det bare mindre skader.

Statsminister Ariel Henry utropte katastrofetilstand på bakgrunn av døds- og skadetall og de betydelige materielle ødeleggelser, også av den infrastruktur som assistansen trenger.

Kirken Immaculee Conception i Les Anglais, et historisk landemerke bygd i 1907, brøt sammen da jordskjelvet rammet mens det pågikk en messe. Den sammenraste fasaden drepte 17 personer, den yngste på tre år.

I landsbyen Toirac rett ved Les Cayes ble 20 mennesker drept da kirken St. Famille brøt sammen under en begravelse.

Mye materiell skade ble også observert, spesielt i Jérémie der taket på katedralen kollapset.

Deler av den katolske bispegården i Les Cayes kollapset, og drepte en prest og skadet kardinal Chibly Langlois.

Hôtel Le Manguier i Les Cayes brøt sammen under jordskjelvet, med mange døde, blant dem Gabriel Fortuné, tidligere senator og tidligere borgermester i Les Cayes.

Bilder

Referanser 

Haiti
Haitis historie
2021 i Haiti